El sobiranisme a Mallorca s’ha reunificat. Esquerra Republicana torna a ser present a Més, amb el PSM i IniciativaVerds. Les tres formacions sobiranistes comparteixen de bell de nou aixopluc orgànic i la mateixa candidatura. L’assemblea de militants d’Esquerra acceptà el passat dia 8 de novembre reingressar a Més, gairebé al mateix temps que la coalició celebrava les seves eleccions internes per decidir les persones que ocuparien els llocs amb més probabilitats de sortir elegides a les eleccions autonòmiques i insulars de l’any que ve, si bé es deixaven algunes posicions, tant a la llista al Parlament com al Consell, per ser ocupats per qui decideixi Esquerra. D’aquesta manera es tanca un llarg període de quatre anys durant els quals Esquerra i Més s’han donat l’esquena.